KIRJALLINEN KYSYMYS E-2626/02 esittäjä(t): Klaus-Heiner Lehne (PPE-DE) komissiolle. Sitruunateejuomien valmistukseen käytettävien sokeria sisältävien jauheiden tullitariffiluokitus.



Virallinen lehti nro 192 E , 14/08/2003 s. 0069 - 0070



KIRJALLINEN KYSYMYS E-2626/02 esittäjä(t): Klaus-Heiner Lehne (PPE-DE) komissiolle (18. syyskuuta 2002) Aihe: Sitruunateejuomien valmistukseen käytettävien sokeria sisältävien jauheiden tullitariffiluokitus Komissio luokittelee sitruunateen saksalaisten toimittajien osalta tullitariffinumerolla 2106 90 98 elintarvikevalmisteeksi, joka sisältää yli 5 painoprosenttia sokeria. Puolalaisille toimittajille sitruunatee luokitellaan tullitariffinumerolla 2101 20 90 92 teen ja matten (paraguaytee) uutteisiin, esansseihin ja tiivisteisiin perustuvaksi valmisteeksi. Tämän luokittelun vuoksi puolalaista sitruunateetä voidaan tuoda Puolasta tullitta. Koska sokeri on Puolassa huomattavasti halvempaa kuin EU:ssa ja koska ei käytetä oikeaa tullitariffiluokitusta 2106 90 98 ja tasata eroa tullilla, puolalaiset toimittajat voivat tarjota samanlaista sitruunateetä selvästi halvempaan hintaan kuin sitä Saksassa valmistavat yritykset. Samanlaista kilpailun vääristymistä aiheutuu saksalaisten ja slovenialaisten juomanvalmistajien välillä, koska kilpailuetua ei tässäkään tapauksessa tasata tullimaksuilla. Tilanteesta kärsivät saksalaiset yritykset, jotka eivät ennen pitkää ole enää kilpailukykyisiä, mikä johtaa yritysten sulkemiseen ja työttömyyden kasvuun unionissa. 1. Miten on selitettävissä, että Puolassa valmistetulla ja Saksaan tuodulla sitruunateejuomalla, joka sisältää 90,1 % sokeria ja 2,5 pikateetä, on tullittomuuden takaava tullitariffinumero 2101 20 90 92, kun Saksassa valmistetulla teellä, joka sisältää 95 % sokeria ja keskimäärin 1,21,8 % teeuutetta, on tullimaksun perimiseen johtava tullitariffinumero 2106 90 98? 2. Miten tällainen komission käytäntö vastaa EY:n perustamissopimuksen 27 artiklan b kohtaa? 3. Aikooko komissio tulevaisuudessa luokitella jauheiden tullitariffit paremmin eurooppalaisten yritysten kannalta, jotta tullitariffeja ja tilastollisia nimikkeitä muuttamalla saadaan aikaan syrjimättömät kilpailuehdot? Frits Bolkesteinin komission puolesta antama vastaus (29. lokakuuta 2002) Pannakseen lopun teeuutteetta sisältävien sokeristen valmisteiden tariffiluokituksessa jäsenvaltioiden tullit luokittelivat ne joko nimikkeeseen 2101 20 92 tai 2106 90 98 vallinneisiin eroihin, komissio antoi 12. helmikuuta 2001 asetuksen (EY) N:o 306/2001 tiettyjen tavaroiden luokittelusta yhdistettyyn nimikkeistöön(1). Asetuksen mukaan sitruunateeksi kutsuttu jauheen muodossa oleva tuote, joka sisältää 90,1 painoprosenttia sokeria, 2,5 painoprosenttia teeuutetta sekä sitruuna-aromeja, luokitellaan nimikkeeseen 2101 20 92. Yhteisön Puolan ja Slovenian kanssa tekemisissä sopimuksissa tähän nimikkeeseen kuuluvat tavarat vapautetaan tuontitullista. Arvoisan parlamentin jäsenen kahden tuotteen luokittelusta esittämien tietojen perusteella komissio katsoo, että kyseiset tuotteet, joista toinen sisältää 90,1 painoprosenttia sokeria ja 2,5 painoprosenttia teeuutetta ja toinen 95 painoprosenttia sokeria ja 1,21,8 painoprosenttia teeuutetta, voidaan edellä mainitun asetuksen perusteella luokitella nimikkeeseen 2101 20 92. Edellä esitetyn perusteella komissio katsoo, että se on toteuttanut kaikki tarkoituksenmukaiset toimenpiteet tariffi- ja tilastonimikkeistöstä ja yhteisestä tullitariffista 23. heinäkuuta 1987 annetulla neuvoston asetuksella (ETY) N:o 2658/87(2) sille annettujen toimivaltuuksien puitteissa ja EY:n perustamissopimuksen 27 artiklan henkeä noudattaen varmistaakseen yhdistetyn nimikkeistön yhdenmukaisen soveltamisen yhteisössä. Komissio muistuttaa, että tariffiluokitukset eivät voi vaihdella alakohtaisten taloudellisten etujen mukaan, koska siitä voisi aiheutua taloudellisten toimijoiden välisen kilpailun vääristymistä. Tuotteiden luokittelu ei määräydy eri tariffinimikkeisiin liittyvien tullien vaan tuotteiden ominaisuuksiin liittyvien objektiivisten ja todennettavissa olevien kriteerien perusteella. Luokitusta voidaan muuttaa ainoastaan siinä tapauksessa, että harmonoitua järjestelmää, joka on kansainvälinen yleissopimus, jota komissio ei voi yksipuolisesti muuttaa, koskeviin lakiteksteihin tehdään muutos/muutoksia. (1) EYVL L 44, 15.2.2001. (2) EYVL L 256, 7.9.1987.